དེས་ན་འདིར་ཞང་ཞུང་གི་སྐད་ལའང་།དར་མའི་སྒྲ་དང།དིར་མའི་སྒྲ།གུ་གེའི་སྒྲ་དང་ཕལ་པོ་ཆེ་གླང་གི་སྒྲ་ལས་སོགས་མང་དུ་ཡོད་པའི་ནང་ནས།འཆུན་ཆེ་ཞིང་བརྗོད་བདེ་བ།སྒྲ་དག་ལ་ཚིག་གསལ་བ་ཞང་ཞུང་སྨར་གྱི་སྒྲ་སྐད་དུ་བསྒྱུར་ཅིང་།ཞང་ཞུང་གི་སྐད་རིགས་ལའང་ཕུག་པ་ཡི་སྐད་དེ་ཀ་པི་ཏ་ལྷ་ལས་ཆད་པས་ལྷ་ཡི་སྐད་དང།བར་པའི་སྐད་སངས་ཏྲི་ཏ་ལྷ་ལས་ཆད་པས་སུམ་ཅུ་རྩ་གསུམ་པའི་སྐད་དང།སྒོ་པའི་སྐད་དེ་སྐལ་བཟང་སྒྲ་བླ་ལས་ཆད་པས་ཞང་ཞུང་སྨར་གྱི་སྐད་ལས་སོགས་ཀྱི་ནང་ནས།རྒྱུད་འདི་ཉིད་ཞང་ཞུང་སྒོ་པའི་སྨར་གྱི་སྐད་དུ་བསྒྱུར་པ་སྟེ།ཞང་ཞུང་གི་སྐད་དུ།ཨུ་ཡེ་༼ཡི་གེ་འགའ་ཞིག་གི་ནང་དུ་ཨུ་ཡ་ཞེས་བྲིས་འདུག༽ཞེས་པ་བོད་སྐད་དུ་གསང་ཆེན་ཞེས་པར་བསྒྱུར་བ་དང།དེ་བཞིན་ཐ་ཙོན་ཞེས་པར་མཐར་ཐུག་དང།མ་ཏྲ་ཞེས་པར་མ་རྒྱུད།ཤེ་རྐྱ་ཞེས་པར་ཐུགས་རྗེ།ཉི་རི་ཞེས་པར་ཉི་མ།ཀུ་ཤུ་ཞེས་པར་ཀུན་གཞི།ཧ་སངས་གྱིན་༼ཡི་གེ་འགའ་ཞིག་ནས་ཧ་སངས་ཀྱིན་ཞེས་བྲིས་འདུག༽ཞེས་པར་ཡེ་སངས་རྒྱས།ཏན་ཏྲ་ཞེས་པར་རྒྱུད་ཅེས་བསྒྱུར་བ་ནི་ཐད་ཀར་རམ་ཐད་ཀམ་དུ་ཞང་ཞུང་སྨར་གྱི་སྐད་ལས་བོད་སྐད་དུ་བསྒྱུར་པའོ།རྒྱུད་འདིའི་བརྒྱུད་ཚུལ་ཡང།ཀུན་ཏུ་བཟང་པོས་གསང་བ་འདུས་པ་ལས་སོགས་སྟོད་ཀྱི་བླ་མ་ཆེ་དྲུག་དང།དེ་བཞིན་ནམ་མཁའ་སྣང་བ་མདོག་ཅན་ལས་སོགས་གདུང་རྒྱུད་བཅུ་གསུམ།སྟོང་རྒྱུང་མཐུ་ཆེན་ལས་སོགས་མཁས་པ་མི་བཞི།མུ་ཙ་ཏྲ་ཧེ་ལས་སོགས་ལོ་པན་མཁས་ཆེན་སྡེ་དགུ།སྤུངས་རྒྱུང་མཐུ་ཆེན་ལས་སོགས་བྱིན་རླབས་བརྒྱུད་པའི་གཤེན་དགུ།ལི་བོན་མུ་ཕྱ་ལས་སོགས་མཐུ་བོ་ཆེན་པོ་མི་དགུ།ལི་ཟའི་སྟག་རིང་ལས་སོགས་གྲུབ་ཐོབ་རྫུ་འཕྲུལ་མ་དགུ།གཙང་གཤེན་སྙན་ངག་རང་གྲོལ་ལས་སོགས་མཐའ་འདུལ་ཟིལ་གནོན་བོན་དགུ།ཁྲི་སྡེ་འོད་པོ་ལས་སོགས་བཀའ་ཁྲིམས་བཀའ་འཛིན་ཆེ་དགུ།སེམས་དཔའ་ཏིང་འཛིན་ལ་བརྒྱུད་པ།མཁའ་འགྲོ་བྱིན་རླབས་ལ་བརྒྱུད་པ།མཁའ་སྤྱོད་རིག་འཛིན་ལ་བརྒྱུད་པའམ།ཡང་ན།རྒྱུད་འཛིན་གསུམ་སྟེ།བླ་བོན་དྲན་པ་ནམ་མཁའ།ཚེ་དབང་རིག་འཛིན།པདྨ་མཐོང་གྲོལ་བཅས་གྲུབ་ཆེན་བརྒྱད་ཅུ་ལས་སོགས་ནས་རིམ་གྱིས་བརྒྱུད་དེ་ཡོང་པའི་གདམས་པ་ཞིག་ཡིན།